เร็ว..แรงทะลุนรก 8

เร็ว..แรงทะลุนรก 8 () หรือ Fast & Furious 8 หรือ Fast 8 (บางครั้งใช้ F8) เป็นภาพยนตร์โลดโผน กำกับโดยเอฟ. แกรี เกรย์ เขียนบทโดยคริส มอร์แกน เป็นภาพยนตร์ลำดับที่ 8 ในชุด "เดอะฟาสต์แอนด์เดอะฟิวเรียส" นำแสดงโดยวิน ดีเซล, มิเชลล์ ราดรีเกซ, ดเวย์น จอห์นสัน, ไทรีส กิบสัน, ลูดาคริส, ชาร์ลิส โตรน, เจสัน สเตธัม, เคิร์ต รัสเซลล์และสกอตต์ อีสต์วุด ภาพยนตร์เข้าฉายในสหรัฐ วันที่ 14 เมษายน ค.ศ. 2017

"เร็ว..แรงทะลุนรก 8" ทำรายได้เปิดตัว 532 ล้านดอลลาร์สหรัฐ ถือเป็นภาพยนตร์ที่ทำรายได้เปิดตัวสูงสุดเป็นอันดับที่ 1 แทนที่ "" (529 ล้านดอลลาร์สหรัฐ) ปัจจุบันอยู่ในอันดับที่ 3 ของภาพยนตร์ที่ทำเงินสูงสุดในปี ค.ศ. 2017 และอันดับที่ 12 ของภาพยนตร์ที่ทำเงินสูงสุด ภาคต่อของภาพยนตร์เรื่องนี้มีกำหนดเข้าฉายวันที่ 10 เมษายน ค.ศ. 2020

หลังจัดการกับชายที่ฆ่าคนในครอบครัวของเขาได้สำเร็จ โดมินิก "ดอม" ทอเร็ตโตและเลตตี ออร์ติซเดินทางไปฮันนีมูนกันที่คิวบา ที่นั่นดอมพบกับไซเฟอร์ ผู้ก่อการร้ายในโลกไซเบอร์ผู้ลึกลับที่เสนองานให้เขาทำ หลังจากนั้นไม่นาน ดอมได้รับการติดต่อจากลุค ฮ็อบส์ เจ้าหน้าที่หน่วยปฏิบัติการรักษาความปลอดภัยทางการทูต (DSS) เพื่อให้รวมทีมทำงานขโมยอุปกรณ์ปล่อยคลื่นแม่เหล็กไฟฟ้า (EMP) จากฐานทัพในเบอร์ลิน ระหว่างที่หลบหนี ดอมเบียดรถของฮ็อบส์จนคว่ำและขโมยอุปกรณ์ EMP ไปให้ไซเฟอร์ ด้านฮ็อบส์ถูกจับกุมและส่งตัวไปคุมขังที่คุกลับแห่งเดียวกับที่เด็คการ์ด ชอว์ ชายผู้ฆ่าคนในครอบครัวของดอมถูกคุมขังอยู่ ต่อมาทั้งสองถูกนายโนบอดีและ "นายโนบอดีน้อย" ลูกน้องคนใหม่พาตัวออกมาเพื่อให้ทำภารกิจตามตัวดอมและจับกุมไซเฟอร์ ร่วมกับลูกทีมคนอื่น ๆ ของดอม

เด็คการ์ดบอกว่าไซเฟอร์เป็นผู้อยู่เบื้องหลังเหตุการณ์หลายอย่าง เช่น จ้างวานโอเว่น ชอว์ น้องชายของเขาให้ขโมย "อุปกรณ์บังตา" และร่วมกับโมซี จากันดีพยายามขโมย "ตาเทพ" จากแรมซีย์ ฉับพลัน ดอมและไซเฟอร์บุกฐานที่ทุกคนอยู่และขโมยตาเทพไปได้ หลังจากนั้นไซเฟอร์เปิดเผยว่าเธอจับเอเลนา เนเวส คนรักเก่าของดอมและลูกชายของดอมและเอเลนาไว้เป็นตัวประกัน

ไซเฟอร์ส่งดอมไปที่นครนิวยอร์กเพื่อให้ชิงกระเป๋ายิงนิวเคลียร์จากรัฐมนตรีกลาโหมรัสเซียที่มาเยือนสหรัฐ ส่วนตนเองจะแฮ็กเข้าระบบรถยนต์เพื่อใช้ถล่มขบวนรถของรัฐมนตรี ดอมหาโอกาสลอบไปเจรจากับแมกดาลีน ชอว์ แม่ของเด็คการ์ดและโอเว่นก่อนจะถูกฮ็อบส์และทีมขัดขวางหลังขโมยกระเป๋ามาได้ ระหว่างหลบหนี ดอมยิงเด็คการ์ดจนตาย เลตตีตามไปทันแต่ถูกโรดส์ ลูกน้องคนสนิทของไซเฟอร์ดักทำร้าย ดอมช่วยชีวิตเธอไว้ก่อนจะหนีไป เมื่อเขานำกระเป๋าไปให้ไซเฟอร์ ไซเฟอร์กลับสั่งให้โรดส์ฆ่าเอเลนาเพื่อเป็นการเตือนที่ดอมปล่อยเลตตีไป

ต่อมาไซเฟอร์ส่งดอมไปที่รัสเซียเพื่อให้ใช้อุปกรณ์ EMP ในการหยุดระบบต่าง ๆ เพื่อที่เธอจะสามารถแฮ็กเข้าระบบเรือดำน้ำเพื่อยิงนิวเคลียร์ได้ แต่ฮ็อบส์และทีมตามมาอีกครั้ง ในขณะเดียวกัน เด็คการ์ดที่แกล้งตายตามข้อตกลงระหว่างดอมและแมกดาลีนลอบเข้าไปในเครื่องบินของไซเฟอร์โดยเจ็ทแพคพร้อมกับโอเว่นที่เขาไปช่วยแหกคุกมาได้สำเร็จ เมื่อเด็คการ์ดรายงานว่าลูกของดอมปลอดภัย ดอมจึงฆ่าโรดส์เพี่อล้างแค้นให้เอเลนาและกลับไปช่วยฮ็อบและทีม สุดท้ายไซเฟอร์ทิ้งไพ่ใบสุดท้ายสั่งยิงมิสไซล์ติดตามความร้อนเพื่อกำจัดทีมของดอมให้สิ้นซาก แต่ดอมตัดสินใจแยกออกจากกลุ่ม และขับรถล่อมิสไซล์ไประเบิดเรือดำน้ำเพื่อให้เรือดำน้ำหยุดทำงาน เมื่อไซเฟอร์เผชิญหน้ากับเด็คการ์ดและพบว่าแผนการล้มเหลว เธอจึงหลบหนีด้วยการกระโดดออกจากเครื่องบินโดยฉกร่มชูชีพที่มีเพียงใบเดียวในห้องพร้อมกระเป๋านิวเคลียร์ลอยนวลไปได้

หลังเหตุการณ์ทั้งหมด นายโนบอดีและนายโนบอดีน้อยมาพบดอมกับฮอบส์และพรรคพวก และแจ้งฮอบส์ว่าไซเฟอร์หนีไปได้ พร้อมกับมอบตราคืนเพื่อเป็นของขวัญ แต่เจ้าตัวกลับขอพักงานเพื่อขออยู่กับลูกสาวสุดที่รักแทน เด็คการ์ดพาทอเร็ตโต้น้อยมาส่งให้ทอเร็ตโต้ผู้พ่อ ซึ่งดอมตั้งชื่อลูกของเขาว่า "ไบรอัน" ตามชื่อ "ไบรอัน โอ'คอนเนอร์" เพื่อนรักของตน ภาพยนตร์จบลงเมื่อดอมนำทุกคนกล่าวขอบคุณพระเจ้าในเดือนมีนาคม ค.ศ. 2015 วิน ดีเซลประกาศแผนการสร้าง "เร็ว..แรงทะลุนรก 8" ในรายการ "Jimmy Kimmel Live!" และกล่าวว่าภาพยนตร์จะมีฉากในนครนิวยอร์ก นีล เอช. มอริตซ์และคริส มอร์แกนจะกลับมารับหน้าที่อำนวยการสร้างและเขียนบทเช่นเดิม ต่อมาที่งานซีเนมาคอน 2015 ที่ลาสเวกัส ดีเซลกล่าวว่า "เร็ว..แรงทะลุนรก 8" จะมีกำหนดฉายวันที่ 14 เมษายน ค.ศ. 2017 ต่อมาในเดือนสิงหาคม ค.ศ. 2015 ที่งานทีนชอยส์อะวอดส์ (ที่ "เร็ว..แรงทะลุนรก 7" ได้รับรางวัลภาพยนตร์แอ็กชันยอดเยี่ยมและพอล วอล์กเกอร์ได้รับรางวัลนักแสดงชายยอดเยี่ยม) ดีเซลกล่าวว่าภาพยนตร์จะใช้ชื่อว่า "Fast 8" ในเดือนตุลาคม ปีเดียวกัน มีการประกาศว่าเอฟ. แกรี เกรย์จะทำหน้าที่ผู้กำกับภาพยนตร์ ในเดือนธันวาคม ค.ศ. 2016 ภาพยนตร์เปลี่ยนชื่อเป็น "The Fate of the Furious"

ภาพยนตร์ถ่ายทำในประเทศไอซ์แลนด์, กรุงฮาวานา ประเทศคิวบา, เมืองคลีฟแลนด์ และแอตแลนตา

วิน ดีเซล, เคิร์ต รัสเซล, มิเชลล์ ราดรีเกซ, ไทรีส กิบสันและลูดาคริสยืนยันจะกลับมาในภาคต่อนี้ รวมถึงลูคัส แบล็คที่เคยแสดงใน "เร็ว..แรงทะลุนรก ซิ่งแหกพิกัดโตเกียว" ในเดือนพฤษภาคม ค.ศ. 2015 ดเวย์น จอห์นสันและเจสัน สเตธัมให้สัมภาษณ์ว่าจะกลับมาร่วมแสดงเช่นกัน

ในเดือนเมษายน ค.ศ. 2016 ชาร์ลิส โตรนและคริสโตเฟอร์ ฮิฟยูได้รับการยืนยันว่าจะรับบทตัวร้าย ในขณะที่สกอตต์ อีสต์วุดรับบทผู้รักษากฎหมาย ในเดือนพฤษภาคม ปีเดียวกัน มีการเผยแพร่ภาพของเอลซา พาทากีและวิดีโอของนาทาลี เอ็มมานูเอลในกองถ่าย เดือนต่อมา เฮเลน เมียร์เรนให้สัมภาษณ์ว่าเธอจะร่วมแสดงในภาพยนตร์เรื่องนี้เช่นกัน ในวันที่ 21 กรกฎาคม ค.ศ. 2016 ลูคัส แบล็คให้สัมภาษณ์ว่าเขาไม่ได้ร่วมแสดงในภาคนี้เนื่องจากติดงานอื่น